Title: คำสั่งการประปานครหลวง ที่ 310/2540 เรื่อง กำหนดหลักเกณฑ์คิดค่าใช้จ่ายในการพิจารณา รับโอนประปาของส่วนราชการหรือรัฐวิสาหกิจและประปาเอกชน

คำสั่งการประปานครหลวง

คำสั่งการประปานครหลวง
ที่ ๓๑๐/๒๕๔๐
เรื่อง
กำหนดหลักเกณฑ์คิดค่าใช้จ่ายในการพิจารณา
รับโอนประปาของส่วนราชการหรือรัฐวิสาหกิจและประปาเอกชน[๑]

โดยที่เป็นการสมควรปรับปรุง
กำหนดหลักเกณฑ์คิดค่าใช้จ่ายในการพิจารณารับโอนประปาของส่วนราชการหรือรัฐวิสาหกิจและประปาเอกชน
ให้เหมาะสมยิ่งขึ้น จึงให้ยกเลิกกำหนดหลักเกณฑ์คิดค่าใช้จ่ายเดิม ตามคำสั่งที่
กปน. ๒๕๐/๒๕๓๖ สั่ง ณ วันที่ ๒๐ พฤษภาคม ๒๕๓๖
และกำหนดหลักเกณฑ์คิดค่าใช้จ่ายในการพิจารณารับโอนประปาของส่วนราชการหรือรัฐวิสาหกิจและประปาเอกชนดังนี้

๑.  ในกรณีที่ค่าใช้จ่ายในการปรับปรุงระบบท่อ
(ยกเว้นค่าตัดบรรจบท่อของการประปานครหลวงเข้ากับระบบท่อในหมู่บ้าน)
เฉลี่ยต่อรายไม่เกิน ๗,๐๐๐ บาท
ให้เรียกเก็บค่าสมทบก่อสร้างครึ่งหนึ่งของค่าใช้จ่ายดังกล่าวข้างต้นจากผู้ขอโอน  แต่ทั้งนี้ เมื่อเฉลี่ยต่อรายแล้วจะต้องไม่เกินอัตราค่าสมทบก่อสร้างท่อจ่ายน้ำที่การประปานครหลวงกำหนด

๒.  ในกรณีที่ค่าใช้จ่ายในการปรับปรุงระบบท่อ
(ยกเว้นค่าตัดบรรจบท่อฯ) เฉลี่ยต่อรายเกิน ๗,๐๐๐ บาท
ให้เรียกเก็บค่าสมทบก่อสร้างจากผู้ขอโอนในอัตราค่าสมทบก่อสร้างท่อจ่ายน้ำที่การประปานครหลวงกำหนดและค่าใช้จ่ายส่วนเกิน
๗,๐๐๐ บาท นั้นด้วย

๓. 
สำหรับค่าใช้จ่ายในการตัดบรรจบท่อของการประปานครหลวงเข้ากับระบบท่อของหมู่บ้าน
การประปานครหลวงจะเรียกเก็บจากผู้ขอโอนทั้งหมด
นอกจากค่าสมทบก่อสร้างท่อจ่ายน้ำและค่าตัดบรรจบดังกล่าวแล้ว
การประปานครหลวงจะคิดค่าใช้จ่ายในการติดตั้งมาตรวัดน้ำ ค่ามาตรวัดน้ำ ค่าท่อแยกเข้าบ้านและค่าประกันการใช้น้ำ
ตามบัญชีเอกสารแนบท้ายคำสั่งนี้อีกด้วย

๔.  การคำนวณค่าสำรวจออกแบบและควบคุมงาน
ซึ่งเรียกเก็บจากผู้ขอโอนรวมอยู่ในค่าสมทบก่อสร้างและค่าตัดบรรจบแล้วนั้น
ให้คำนวณในอัตราร้อยละ ๔ ของค่าวางท่อบรรจบ ค่าตัดบรรจบ และค่าปรับปรุงระบบท่อในหมู่บ้านที่ขอโอน

๕. 
เมื่อการประปานครหลวงรับโอนระบบประปาของหมู่บ้านเรียบร้อยแล้วผู้อยู่อาศัยซึ่งมาขอใช้น้ำภายหลัง
ในระยะเวลาไม่เกิน ๒ ปี นับจากวันที่จ่ายน้ำเข้าหมู่บ้าน
ให้คิดค่าสมทบก่อสร้างท่อจ่ายน้ำในอัตราเดียวกับผู้ใช้น้ำเดิม ส่วนค่าใช้จ่ายในการติดตั้งมาตรวัดน้ำ
ค่ามาตรวัดน้ำ ค่าท่อแยกเข้าบ้าน และค่าประกันการใช้น้ำ
ให้คิดในอัตราเดียวกับผู้ขอติดตั้งประปาใหม่ ตามที่การประปานครหลวงกำหนด

๖.  ในบริเวณอื่น ๆ
ในส่วนที่เหลือที่อยู่ในจัดสรรที่ขอโอนนี้ และยังไม่มีการวางท่อประปา
ผู้จัดสรรต้องเป็นผู้เสียค่าใช้จ่ายในการวางท่อประปาจนครบสมบูรณ์ตามที่ได้ระบุในแบบแปลนการขอวางท่อประปาเองทั้งหมด
โดยการประปานครหลวงจะไม่ช่วยลงทุนค่าใช้จ่ายให้อีก

๗.  ในการรับโอนกิจการประปา
หากผู้ใช้น้ำมีความประสงค์จะใช้น้ำเป็นการเร่งด่วน
การประปานครหลวงจะพิจารณาบรรจบท่อของการประปานครหลวงเข้ากับระบบท่อเดิมของหมู่บ้านเพื่อจ่ายน้ำไปก่อน
แล้วจะดำเนินการปรับปรุงระบบท่อให้ในภายหลัง โดยคิดปริมาณน้ำใช้จากมาตราวัดน้ำรวม
(MASTER METER)

ทั้งนี้
ตั้งแต่บัดนี้เป็นต้นไป

สั่ง ณ วันที่ ๒๓
มิถุนายน พงศ. ๒๕๔๐
ชวนพิศ  ธรรมศิริ
ผู้ว่าการการประปานครหลวง

[เอกสารแนบท้าย]

๑.
หลักเกณฑ์คิดค่าใช้จ่ายในการพิจารณารับโอนประปาของส่วนราชการหรือรัฐวิสาหกิจและประปาเอกชน

(ดูข้อมูลจากภาพกฎหมาย)

อัมภิญา/พิมพ์
๑๕ มกราคม ๒๕๕๑

หทัยภัทร/ตรวจ
๒๘ มกราคม ๒๕๕๑

สุเมธ/ปรับปรุง
๑๗ กรกฎาคม ๒๕๕๘

[๑] ราชกิจจานุเบกษา
เล่ม ๑๑๕/ตอนที่ ๙๒ ง/หน้า ๒๔๘/๑๗ พฤศจิกายน ๒๕๔๑